CELEX: 32017D0711
Language: hr
Date: 2017-04-18 00:00:00
Title: Provedbena odluka Komisije (EU) 2017/711 оd 18. travnja 2017. o zahtjevu za odstupanje Kraljevine Danske i Savezne Republike Njemačke u skladu s člankom 9. stavkom 4. Direktive 98/41/EZ o upisu osoba koje putuju putničkim brodovima koji plove prema lukama ili iz luka država članica Zajednice (priopćeno pod brojem dokumenta C(2017) 2371)

20.4.2017   
            
            
               HR
            
            
               Službeni list Europske unije
            
            
               L 104/26
            
         PROVEDBENA ODLUKA KOMISIJE (EU) 2017/711
   оd 18. travnja 2017.
   o zahtjevu za odstupanje Kraljevine Danske i Savezne Republike Njemačke u skladu s člankom 9. stavkom 4. Direktive 98/41/EZ o upisu osoba koje putuju putničkim brodovima koji plove prema lukama ili iz luka država članica Zajednice
   
      
         (priopćeno pod brojem dokumenta C(2017) 2371)
      
   
   (Vjerodostojni su samo tekstovi na danskom i njemačkom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 98/41/EZ od 18. lipnja 1998. o upisu osoba koje putuju putničkim brodovima koji plove prema lukama ili iz luka država članica Zajednice (1), a posebno njezin članak 9. stavak 4.,
   budući da:
   
               (1)
            
            
               Cilj je Direktive 98/41/EZ poboljšati sigurnost i mogućnosti spašavanja putnika i posade na putničkim brodovima te osigurati da se učinkovitije provede traganje i spašavanje te rješavanje posljedica svake nesreće koja može nastupiti.
            
         
               (2)
            
            
               Člankom 5. stavkom 1. Direktive 98/41/EZ zahtijeva se bilježenje određenih informacija u vezi sa svakim putničkim brodom koji isplovljava iz luke smještene u državi članici na plovidbu dužu od dvadeset milja od mjesta isplovljavanja.
            
         
               (3)
            
            
               Člankom 9. stavkom 4. Direktive 98/41/EZ državama članicama dopušta se da od Komisije zatraže odstupanje od tog zahtjeva.
            
         
               (4)
            
            
               Kraljevina Danska i Savezna Republika Njemačka dopisom su od 29. rujna 2015. od Komisije zatražile odstupanje od zahtjeva za bilježenje informacija iz članka 5. stavka 1. Direktive 98/41/EZ u vezi s osobama na svim putničkim brodovima koji plove na liniji Rostock – Gedser u oba pravca.
            
         
               (5)
            
            
               Kako bi mogla ocijeniti zahtjev, Komisija je 5. studenoga 2015. zatražila dodatne informacije od Kraljevine Danske i Savezne Republike Njemačke. Kraljevina Danska i Savezna Republika Njemačka odgovorile su 25. svibnja 2016.
            
         
               (6)
            
            
               Na temelju informacija kojima raspolaže, Komisija je uz pomoć EMSA-e ocijenila zahtjev za odstupanje.
            
         
               (7)
            
            
               Kraljevina Danska i Savezna Republika Njemačka obavijestile su o sljedećem: 1. godišnja vjerojatnost značajne visine vala, veće od dva metra, manja je od 10 % na utvrđenim plovidbenim linijama; 2. brodovi na koje bi se primjenjivalo odstupanje plove na redovnim linijama; 3. plovidbe nisu dulje od trideset milja od točke isplovljavanja; 4. na području mora kojim plove putnički brodovi moguće je navigacijsko vođenje s kopna, dostupna je pouzdana vremenska prognoza te postoje odgovarajuća i dovoljna sredstva traganja i spašavanja; 5. profil i red plovidbe ne omogućuju upisivanje detalja o putnicima uz zadržavanje usklađenosti s kopnenim prometom; 6. zahtjev za odstupanje ne bi naštetio tržišnom natjecanju.
            
         
               (8)
            
            
               Konačni rezultati procjene pokazuju da su ispunjeni svi uvjeti za odobrenje odstupanja.
            
         
               (9)
            
            
               Mjere predviđene ovom Odlukom u skladu su s mišljenjem Odbora za sigurnost na moru i sprečavanje onečišćenja s brodova,
            
         DONIJELA JE OVU ODLUKU:
   Članak 1.
   Odobrava se zahtjev za odstupanje Kraljevine Danske i Savezne Republike Njemačke u skladu s člankom 9. stavkom 4. Direktive 98/41/EZ u vezi s bilježenjem informacija navedenih u članku 5. stavku 1. navedene Direktive o osobama na svim putničkim brodovima koji plove na liniji Rostock – Gedser u oba pravca.
   Članak 2.
   Ova je Odluka upućena Kraljevini Danskoj i Saveznoj Republici Njemačkoj.
   
      Sastavljeno u Bruxellesu 18. travnja 2017.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 188, 2.7.1998., str. 35.